প্রাচীনকালে শিক্ষা বন্দী ছিল হয় রাজপ্রাসাদে, নয় গুরুগৃহে। সেখানে সাধারণ মানুষের প্রবেশাধিকারই ছিল না। ইসলাম প্রথম মানুষের জন্মনির্বিশেষে সবার শিক্ষায় সমানাধিকারের স্বীকৃতি দেয়। ইসলামে প্রত্যেক নরনারীর জন্য বিদ্যার্জন ফরজ করা হয় এবং এক ঘণ্টার জ্ঞানচর্চাকে হাজার রজনীর এবাদতের চেয়ে শ্রেষ্ঠ ঘোষণা করা হয়। তার হাজার বছর পর ফরাসি বিপ্লবের মাধ্যমে প্রত্যেক নাগরিকের শিক্ষা অর্জনের অধিকারের স্বীকৃতি মেলে। সোভিয়েত সমাজতান্ত্রিক বিপ্লব প্রত্যেক নাগরিকের শিক্ষালাভকে কেবল অধিকার বলে স্বীকৃতি দিয়েই ক্ষান্ত থাকেনি, প্রত্যেক নাগরিককে বিদ্যার্জনের সব সুযোগ অবারিত করে সবার জন্য শিক্ষা বাধ্যতামূলক ঘোষণা করে এবং প্রত্যেক সোভিয়েত নাগরিককে বিদ্যার্জনে বাধ্য করে। শিক্ষার যাবতীয় ব্যয় ও কর্তব্যাদি রাষ্ট্র বহন ও পালন করে। ফলে মানবসভ্যতা এক নতুন যুগে প্রবেশ করে।